
PROPUNERE DE REZOLUȚIE A PARLAMENTULUI EUROPEAN
privind Fondul social european Plus după 2027

(2024/xxxx(INI))
Parlamentul European,
–	având în vedere Tratatul privind funcționarea Uniunii Europene, în special articolele 46 litera (d), 149, 153 alineatul (2) litera (a), 164, 175 și 349,
–	având în vedere Regulamentul (UE) 2021/1057 al Parlamentului European și al Consiliului din 24 iunie 2021 de instituire a Fondului social european Plus (FSE+)[footnoteRef:1], [1:  JO L 231, 30.6.2021, p. 21, ELI: http://data.europa.eu/eli/reg/2021/1057/oj.] 

–	având în vedere comunicarea Comisiei din 27 martie 2024 cu privire la cel de-al 9-lea raport privind coeziunea (COM(2024)0149),
–	având în vedere Pilonul european al drepturilor sociale, proclamat și semnat de Consiliu, Parlament și Comisie la 17 noiembrie 2017,
–	având în vedere Comunicarea Comisiei din 4 martie 2021 intitulată „Plan de acțiune privind Pilonul european al drepturilor sociale” (COM(2021)0102) și obiectivele principale propuse pentru 2030 privind ocuparea forței de muncă, formarea și reducerea sărăciei,
–	având în vedere Declarația de la La Hulpe privind viitorul Pilonului european al drepturilor sociale, semnată de Parlament, Comisie, Comitetul Economic și Social European și Consiliu la 16 aprilie 2024,
–	având în vedere rezoluția sa din 29 aprilie 2021 referitoare la Garanția europeană pentru copii[footnoteRef:2], [2:  JO C 506, 15.12.2021, p. 94.] 

–	având în vedere rezoluția sa din 21 noiembrie 2023 intitulată „Copiii pe primul loc – consolidarea Garanției pentru copii, la doi ani de la adoptare”[footnoteRef:3], [3:  JO C, C/2024/4212, 24.7.2024, ELI: http://data.europa.eu/eli/C/2024/4212/oj.] 

–	având în vedere rezoluția sa din 8 octombrie 2020 referitoare la Garanția pentru tineret[footnoteRef:4], [4:  JO C 395, 29.9.2021, p. 101.] 

–	având în vedere rezoluția sa din 5 iulie 2022 intitulată „Acțiuni europene comune în domeniul îngrijirii”[footnoteRef:5], [5:  JO C 47, 7.2.2023, p. 30.] 

–	având în vedere rezoluția sa din 18 iunie 2020 referitoare la Strategia europeană pentru persoanele cu dizabilități după 2020[footnoteRef:6], [6:  JO C 362, 8.9.2021, p. 8.] 

–	având în vedere rezoluția sa din 13 decembrie 2022 intitulată „Către drepturi egale pentru persoanele cu dizabilități”[footnoteRef:7], [7:  JO C 177, 17.5.2023, p. 13.] 

–	având în vedere rezoluția sa din 24 noiembrie 2020 referitoare la combaterea numărului de persoane fără locuință în UE[footnoteRef:8], [8:  JO C 425, 20.10.2021, p. 2.] 

–	având în vedere rezoluția sa din 21 ianuarie 2021 referitoare la accesul la locuințe decente și la prețuri abordabile pentru toți[footnoteRef:9], [9:  JO C 456, 10.11.2021, p. 145.] 

–	având în vedere rezoluția sa din 23 noiembrie 2023 referitoare la crearea de locuri de muncă – tranziție justă și investiții cu impact[footnoteRef:10], [10:  JO C, C/2024/4224, 24.7.2024, ELI: http://data.europa.eu/eli/C/2024/4224/oj.] 

–	având în vedere rezoluția sa din 21 ianuarie 2021 referitoare la Strategia UE privind egalitatea de gen[footnoteRef:11], [11:  JO C 456, 10.11.2021, p. 208.] 

–	având în vedere articolul 55 din Regulamentul său de procedură,
–	având în vedere avizul Comisiei pentru dezvoltare regională,
–	având în vedere raportul Comisiei pentru ocuparea forței de muncă și afaceri sociale (A10‑0000/2024),
A.	întrucât Fondul social european Plus (FSE+) sprijină politicile statelor membre, le completează și le adaugă valoare cu scopul de a asigura egalitatea de șanse, accesul egal la piața muncii, condiții de muncă echitabile și de înaltă calitate, precum și protecție și incluziune socială;
B.	întrucât FSE+ este singurul fond al UE care vizează în primul rând politicile sociale și, prin urmare, este unic în felul său și, alături de politica de coeziune, este foarte eficace în obținerea incluziunii sociale;
C.	întrucât diferite grupuri vulnerabile au nevoi diferite, de exemplu femeile care se confruntă cu sărăcia, lucrătorii migranți, copiii, persoanele cu dizabilități și persoanele în vârstă; întrucât dubla tranziție digitală și verde este foarte necesară, dar generează, totodată, provocări pentru toți oamenii și toți lucrătorii, și întrucât, pentru a reuși în acest demers, UE trebuie să asigure o tranziție justă, care să nu piardă din vedere lucrătorii și persoanele vulnerabile;
D.	întrucât disponibilitatea locuințelor decente la prețuri accesibile este în scădere din cauza liberalizării excesive a pieței; întrucât UE va avea pentru prima dată un comisar care se va ocupa de abordarea crizei locuințelor și un plan european pentru locuințe la prețuri accesibile, preconizat pentru 2025;
E.	întrucât Garanția europeană pentru copii urmărește să prevină și să combată excluziunea socială a copiilor prin garantarea accesului efectiv și gratuit la educație și îngrijire timpurie, la educație și la asistență medicală de înaltă calitate, precum și a accesului efectiv la o alimentație sănătoasă și la locuințe adecvate,
Principiile FSE+ după 2027
1.	insistă asupra faptului că FSE+ trebuie să rămână principalul instrument de sprijinire a statelor membre, a cetățenilor și a regiunilor în consolidarea dimensiunii sociale a Uniunii;
2.	insistă asupra faptului că obiectivele FSE+ ar trebui să fie atingerea unor niveluri ridicate de ocupare a forței de muncă, cu salarii adecvate, condiții de muncă decente, medii de lucru sănătoase și asigurări sociale, pentru a obține o forță de muncă calificată, competitivă și rezilientă, pregătită pentru dubla tranziție și pentru viitoarea lume a muncii, precum și pentru a asigura o protecție socială echitabilă și a crea societăți favorabile incluziunii și bazate pe coeziune, cu scopul de a eradica sărăcia și de a pune în aplicare principiile și a atinge obiectivele principale stabilite în Pilonul european al drepturilor sociale;
3.	solicită un FSE+ puternic, consolidat și de sine stătător, cu sprijin public semnificativ mai mare pentru instrumentele existente menite să-i ajute pe cei mai săraci membri ai societăților noastre; insistă, prin urmare, asupra dublării finanțării pentru FSE+ după 2027;
4.	își exprimă profunda îngrijorare cu privire la încercările de a diviza actualul FSE+ sau de a-l fuziona cu alte fonduri, deoarece acest lucru ar compromite grav punerea în aplicare a obiectivelor sale proprii și a celor ale Pilonului european al drepturilor sociale și ale planului său de acțiune, precum și atingerea obiectivelor principale ale Pilonului european al drepturilor sociale; avertizează că unificarea sau simplificarea fondurilor s-ar putea să nu îmbunătățească eficacitatea acestora;
5.	consideră că schimbarea guvernanței FSE+ ar duce la reducerea importanței acordate aspectelor sociale, inclusiv proiectelor de ocupare a forței de muncă și de incluziune socială, și ar împiedica fondurile să ajungă la nivel local și la persoanele care au cea mai mare nevoie de sprijin și, în același timp, ar duce la creșterea riscului de realocare a fondurilor în alte scopuri;
6.	invită Comisia și statele membre să asigure participarea partenerilor sociali, a organizațiilor societății civile și a reprezentanților grupurilor-țintă în toate etapele de proiectare, punere în aplicare, monitorizare și evaluare ale FSE+, să aloce fonduri adecvate în acest scop și să evite excluderea actorilor mai mici;
7.	ia act de faptul că actualul program FSE+ a fost adoptat înainte de apariția crizelor care au dus la inflația ridicată și la creșterea costului vieții, necesitând, prin urmare, investiții publice și sociale mai mari, și că acest FSE+ nu poate satisface nevoile actuale; invită Comisia să se asigure că un buget cuprinzător, stabil și la scară largă bazat pe nevoi și drepturi este garantat pentru FSE+ în următorul cadru financiar multianual;
8.	subliniază că FSE+ după 2027 ar trebui să investească în abordarea provocărilor sociale de durată și să rămână aproape de obiectivele generale și specifice stabilite în actualul FSE+; subliniază importanța principiilor fondului de gestiune partajată, obiective clare și concentrări tematice, precum și faptul că cea mai mare parte a fondului ar trebui să ajungă cât mai aproape de cei care-l utilizează;
9.	subliniază că FSE+ nu ar trebui utilizat pentru a răspunde situațiilor de urgență sau de criză; insistă asupra faptului că un mecanism de intervenție pentru urgențe sociale capabil să răspundă la urgențele sociale și la situațiile de criză ar trebui să completeze FSE+; invită Comisia să valorifice succesul instrumentului european de sprijin temporar pentru atenuarea riscurilor de șomaj într-o situație de urgență (SURE), lansat de UE în 2020, în combaterea șomajului temporar, și să prezinte fără întârziere un sistem european de reasigurare pentru indemnizațiile de șomaj;
Obiective, priorități și buget 
10.	subliniază că principiile orizontale, cum ar fi egalitatea de gen, combaterea discriminării și libertatea de circulație, ar trebui să facă parte integrantă din FSE+; subliniază importanța unei abordări intersecționale pe tot parcursul elaborării și punerii în aplicare a fondului;
11.	insistă asupra faptului că FSE+ ar trebui să vizeze persoanele cele mai dezavantajate din societățile noastre, indiferent de gen, orientare sexuală, vârstă, religie sau convingeri, origine rasială sau etnică, în special comunitățile marginalizate, cum ar fi romii, persoanele cu dizabilități sau cu boli cronice, persoanele fără adăpost, copiii și persoanele în vârstă; subliniază că FSE+ trebuie să fie favorabil incluziunii, acordând o atenție deosebită tuturor tipurilor de familii, inclusiv familiilor monoparentale, familiilor cu mai mult de doi părinți și familiilor curcubeu;
12.	invită Comisia, având în vedere provocările actuale, să includă în obiectivele specifice ale FSE+ promovarea tranziției juste, integrarea socioeconomică a migranților, inclusiv a lucrătorilor migranți, incluziunea socială a femeilor care sunt victime ale violenței de gen și integrarea persoanelor în vârstă;
13.	subliniază că atingerea obiectivelor privind sărăcia ale Pilonului european al drepturilor sociale devine dificilă, cu excepția cazului în care se acordă un sprijin specific pentru atenuarea presiunii asupra sistemelor de protecție socială și pentru atenuarea impactului social al crizelor; insistă să se acorde sprijin pentru a asigura condiții de viață decente pentru toți, cu acces la servicii esențiale de înaltă calitate; solicită ca Strategia UE pentru combaterea sărăciei, prezentată de președinta Comisiei, Ursula von der Leyen, în orientările politice pentru mandatul 2024-2029, să fie pusă în aplicare prin intermediul FSE+, cu obiectivele sale obligatorii de reducere a sărăciei, cu indicii naționali ai salariului de subzistență și cu bugetele de referință utilizate ca criterii de referință, aplicând o abordare multidimensională;
14.	subliniază că combaterea sărăciei în rândul copiilor necesită măsuri finanțate în mod corespunzător, cuprinzătoare și integrate, împreună cu punerea în aplicare a Garanției europene pentru copii la nivel național, și insistă ca aceasta să constituie un pilon central al Strategiei UE pentru combaterea sărăciei; își reiterează solicitările anterioare ca FSE+ după 2027 să includă un buget specific de cel puțin 20 miliarde EUR pentru Garanția europeană pentru copii; insistă asupra faptului că toate statele membre ar trebui să aloce Garanției europene pentru copii cel puțin 5 % din resursele lor provenind din FSE+, iar statele membre cu o proporție mai mare de copii expuși riscului de sărăcie sau de excluziune socială ar trebui să aloce cel puțin 10 %;
15.	îndeamnă Comisia să majoreze alocarea de fonduri pentru incluziunea socială peste nivelul actual de 25 % și cea pentru ajutorul alimentar și asistența materială de bază pentru persoanele cele mai defavorizate la 5 %, ca răspuns la creșterea costului vieții și al prețului alimentelor;
16.	împărtășește ambiția de a acorda prioritate abordării crizei locuințelor și insistă asupra faptului că FSE+ după 2027 ar trebui să îmbunătățească accesul în timp util și în mod egal la servicii accesibile, decente, sustenabile și de înaltă calitate care promovează accesul la locuințe; consideră că toate statele membre trebuie să investească cel puțin 5 % din resursele lor provenind din FSE+ în combaterea fenomenului lipsei de adăpost;
17.	subliniază că este necesar să se asigure o finanțare suficientă a FSE+ după 2027 pentru o educație publică și de înaltă calitate pentru toți, pentru dezvoltarea competențelor, perfecționare, recalificare și învățare pe tot parcursul vieții, precum și pentru abordarea deficitului de competențe, asigurându-se că persoanele pot face față cu succes la tranzițiile de pe piața muncii;
18.	solicită consolidarea eforturilor de sprijinire a punerii în aplicare a Garanției pentru tineret printr-o alocare mai mare pentru toate statele membre care alocă cel puțin 15 % din resursele lor provenind din FSE+; își reiterează, în acest context, apelul adresat statelor membre de a interzice stagiile neremunerate;
19.	subliniază că este important ca FSE+ să vizeze diferite grupuri cu nevoi diferite; subliniază, prin urmare, că este important să se acorde sprijin proiectelor privind poziția socioeconomică a migranților, inclusiv a lucrătorilor migranți, incluziunea socială a persoanelor cu dizabilități, îmbătrânirea populației în societate, femeile și copiii, precum și gospodăriile în care capul familiei este o femeie; insistă ca FSE+ după 2027 să includă și alte aspecte ale incluziunii sociale, cum ar fi condițiile locative, de sănătate și familiale și sprijinirea serviciilor comunitare;
20.	subliniază că componenta „Ocuparea forței de muncă și inovare socială” a FSE+ oferă sprijin în ceea ce privește situația precară a lucrătorilor mobili și asigură finanțare pentru consilierea sindicală; invită Comisia și statele membre să asigure finanțarea permanentă a serviciilor naționale și transnaționale de consiliere sindicală pentru acești lucrători;
21.	solicită ca FSE+ să stimuleze punerea în aplicare a Strategiei europene privind serviciile de îngrijire prin investiții în educația și îngrijirea de calitate a copiilor preșcolari prin sisteme de îngrijire bazate pe comunitate, centrate pe persoană, de înaltă calitate, abordabile ca preț și accesibile;
22.	subliniază că punerea în aplicare a Pilonului european al drepturilor sociale și reformele necesare pentru a respecta recomandările specifice fiecărei țări din cadrul semestrului european depind, de asemenea, de sprijinul ferm al FSE+ pentru anumite măsuri de politică, în special cele legate de consolidarea sistemelor de protecție socială, asigurarea unei educații publice favorabile incluziunii și de înaltă calitate, reducerea sărăciei în rândul copiilor și eradicarea fenomenului lipsei de adăpost;
23.	invită Comisia să aloce resurse financiare substanțiale pentru consolidarea capacităților, cu scopul de a oferi partenerilor sociali posibilitatea să joace un rol important în domeniile lor de competență, de a consolida capacitatea lor de a se angaja în dialogul social atât la nivelul UE, cât și la nivel național și de a consolida acțiunile partenerilor sociali – incluzând asistență tehnică pentru toate aceste trei scopuri – cu obligația ca un procent minim adecvat de investiție să vină din partea statelor membre; insistă, de asemenea, asupra faptului că partenerilor sociali și organizațiilor societății civile ar trebui să li se garanteze accesul egal la finanțare pentru obiectivele de politică socială în toate statele membre;
24.	subliniază că este extrem de important ca întreprinderile sociale mici și organizațiile societății civile să aibă acces la toate aspectele FSE+; solicită o rată de cofinanțare majorată de cel puțin 90 % pentru măsurile care vizează persoanele cele mai defavorizate și care sunt puse în aplicare de organizațiile societății civile și de cel puțin 70 % pentru măsurile puse în aplicare de întreprinderile sociale;
Funcționarea fondului
25.	invită statele membre să se asigure că autoritățile și organizațiile regionale și locale au un cuvânt de spus în proiectele finanțate din bugetele naționale;
26.	insistă asupra faptului că normele care reglementează utilizarea FSE+ trebuie să asigure și să îmbunătățească respectarea statului de drept, a acquis-ului UE, a celor mai înalte standarde sociale ale UE, a drepturilor sociale și a principiilor democratice și să fie aliniate la Pilonul european al drepturilor sociale, la obiectivele de dezvoltare durabilă ale ONU și la drepturile fundamentale ale omului și ale lucrătorilor;
27.	solicită condiționalități sociale solide și mai eficiente în cadrul normelor privind achizițiile publice și concesiunile, însoțite de sancțiuni eficace; încurajează Comisia să creeze o bază de date cuprinzătoare, care să completeze datele Eurostat, pentru a permite monitorizarea oportună și fiabilă a evoluției ocupării forței de muncă, a condițiilor de viață și a relațiilor de muncă;
28.	solicită reducerea sarcinii administrative, în special prin simplificarea proceselor de solicitare a accesului la fonduri și a procedurilor de raportare pentru organizații, în special pentru cele de dimensiuni mai mici; avertizează că simplificarea nu trebuie să compromită principiile fundamentale ale gestiunii partajate, transparenței și responsabilității, ci să asigure buna administrare a fondurilor publice;
29.	avertizează că nu toate persoanele sunt pregătite pentru digitalizare și că anumite grupuri de persoane, în special cele mai vulnerabile, ar putea astfel să piardă oportunitățile de finanțare;
30.	consideră că trebuie depuse mai multe eforturi pentru ca organizațiile și persoanele să cunoască toate oportunitățile pe care le poate oferi FSE+; insistă ca Comisia și statele membre să sensibilizeze, să informeze și să consilieze organizațiile cu privire la oportunitățile oferite de FSE+;
°
°	°
31.	încredințează Președintei sarcina de a transmite prezenta rezoluție Consiliului și Comisiei.

[bookmark: _Toc181960243]EXPUNERE DE MOTIVE
După succesul Fondului social european, utilizat fără întrerupere timp de decenii, Fondul social european Plus (FSE+) a fost instituit ultima dată pentru perioada 2021-2027. Scopul FSE+ este de a contribui la agenda socială a Uniunii Europene, fiind instrumentul principal pentru punerea în aplicare a principiilor stabilite în Pilonul european al drepturilor sociale prin care statele membre și autoritățile locale și regionale sunt ajutate să investească în oameni prin măsuri de sprijin pentru atingerea unor niveluri ridicate de ocupare a forței de muncă, a unei protecții sociale echitabile și a unei forțe de muncă calificate și reziliente, pregătite pentru viitoarea piață a muncii. FSE+ s-a dovedit a fi eficace și milioane de persoane au beneficiat de posibilitățile oferite de acesta. 6,8 milioane de persoane și-au găsit un loc de muncă, 14,2 milioane de persoane au beneficiat de asistență alimentară, 10,3 milioane de persoane au obținut o calificare și 3 milioane de participanți urmau un program educațional sau de formare beneficiind de contribuțiile din FSE+.
Programul actual se va încheia în 2027, ceea ce înseamnă că trebuie să ne gândim la viitorul fondului. Scopul prezentului raport elaborat de raportoare este de a transmite Comisiei Europene un mesaj clar și ferm cu privire la modul în care ar trebui conturat viitorul Fond social european Plus.
A devenit clar, în special în contextul crizelor actuale de la nivel mondial, că va fi dificil să se îndeplinească obiectivele principale stabilite de Pilonul european al drepturilor sociale, și anume că, până în 2030, trebuie să se asigure că cel puțin 78 % din populația cu vârste cuprinse între 20 și 64 de ani are un loc de muncă, că cel puțin 60 % din totalul adulților participă la cursuri de formare în fiecare an și că se reduce numărul de persoane expuse riscului de sărăcie sau de excluziune socială cu cel puțin 15 milioane, printre care cel puțin 5 milioane de copii. În 2023, aproape 100 de milioane de persoane din UE erau expuse riscului de sărăcie sau de excluziune socială, ceea ce reprezintă peste 20 % din populația Uniunii Europene. În cazul copiilor, persoanele cu un nivel scăzut de educație sunt și mai susceptibile de a fi expuse riscului de sărăcie sau de excluziune socială. Peste 45 % dintre resortisanții țărilor terțe care locuiesc în UE și 28 % dintre cetățenii UE care locuiesc în altă țară din UE sunt expuși riscului de sărăcie sau de excluziune socială, iar aproximativ 10 % din persoanele care au un loc de muncă trăiesc în sărăcie. Creșterea prețurilor și a costului vieții reprezintă un subiect principal de preocupare pentru cetățenii europeni. FSE+ după 2027 ar trebui conceput ținând seama de această realitate îngrijorătoare.
În acest context, raportul subliniază că este extrem de important ca FSE+ să fie în continuare în măsură să vizeze și să ajungă la persoanele și grupurile care au cea mai mare nevoie de acest fond, cum ar fi persoanele care trăiesc în sărăcie, persoanele în vârstă, migranții, femeile, copiii, persoanele cu dizabilități, persoanele care au nevoie de o tranziție justă. Împreună cu partenerii sociali și organizațiile societății civile, fondul trebuie să răspundă nevoilor acestor persoane, investind în dimensiunea socială a Uniunii Europene. Fondul ar trebui să fie accesibil, favorabil incluziunii și să aibă o abordare intersecțională. Este important ca FSE+ să fie disponibil pentru toate tipurile de organizații și întreprinderi sociale, în toate statele membre și în toate regiunile. Principiul parteneriatului ar trebui respectat și consolidat. Pentru a realiza toate acestea, raportul solicită dublarea bugetului FSE+. 
În plus, raportul stabilește principalele obiective, principiile, funcționarea și distribuirea fondului, cum ar fi solicitarea repetată de stabilire a unui buget specific pentru Garanția pentru copii. 

[bookmark: _GoBack]FSE+ este unic în peisajul fondurilor europene, deoarece vizează în mod specific politicile și inițiativele sociale. Prin urmare, solicităm de urgență Comisiei să se asigure că FSE+ continuă să funcționeze ca un fond de sine stătător și că nu va fi divizat sau fuzionat cu alte fonduri. Fuziunea sau divizarea ar complica procesul de stabilire a priorităților pentru investițiile sociale și proiectele de ocupare a forței de muncă și incluziune socială și ar încurca căile prin care se ajunge la acele persoane care au cea mai mare nevoie de el, iar cu toate provocările viitoare, nu ar trebui să lăsăm să se întâmple acest lucru.

[bookmark: FootprintPageRR][bookmark: _Toc181960244]ANEXĂ: ENTITĂȚILE SAU PERSOANELE
DE LA CARE RAPORTOAREA A PRIMIT CONTRIBUȚII
<FootprintIntro>Potrivit articolului 8 din anexa I la Regulamentul de procedură, raportoarea declară că a primit contribuții de la următoarele entități sau persoane pentru întocmirea proiectului de raport:</FootprintIntro>
	Entitatea și/sau persoana

	European Trade Union Confederation

	FNV Nederland

	Deutscher Gewerkschaftsbund

	European Disability Forum

	PICUM

	Save the Children

	COFACE Families Europe

	Red Cross

	European Anti-Poverty Network

	Caritas

	Eurodiaconia

	European Association for the Education of Adults


Lista de mai sus este elaborată sub responsabilitatea exclusivă a raportoarei.
În cazul în care în listă sunt identificate persoane fizice prin numele sau funcția lor ori prin ambele elemente, raportoarea declară că a transmis persoanelor fizice în cauză Avizul Parlamentului European nr. 484 privind protecția datelor (https://www.europarl.europa.eu/data-protect/index.do), în care sunt stabilite condițiile în care sunt prelucrate datele lor cu caracter personal, precum și drepturile legate de prelucrarea respectivă.

